KLASA:034-28/24-01/11

URBROJ:711-02-01/04-2024-2

Zagreb, 5. prosinca 2024.

**ZELENA AKCIJA,**

**po predsjednici Dori Sivki**

**Predmet: očitovanje na zahtjev ZELENE AKCIJE, po predsjednici Dori Sivki**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 19. studenog 2024. zaprimilo zahtjev za očitovanjem koji je podnijela udruga Zelena akcija.

U podnesenom zahtjevu udruga Zelena akcija po predsjednici Dori Sivki navodi da je Zelena akcija (ZA) nevladino, nestranačko, neprofitno i dobrovoljno udruženje građana i građanki za zaštitu okoliša, osnovano 1990., sa sjedištem u Zagrebu.

Svojim radom žele doprinijeti unaprjeđenju sustava zaštite okoliša na lokalnoj, nacionalnoj i globalnoj razini na način da potiču promjene kroz kampanje, nenasilne direktne akcije, projekte, sudjelovanje javnosti u donošenju odluka i sl., navodi se u zahtjevu. Kao cilj djelovanja navodi zaštitu okoliša i prirode te poticanje razvoja prema niskougljičnom društvu pri čemu se vode principima društvene pravde i sistemske promjene, a najveću pažnju pridaju aktivnostima usmjerenima na poticanje sudjelovanja javnosti u donošenju odluka o okolišu te na poboljšanje kvalitete života u Hrvatskoj.

Navode, nadalje, da su u nedoumici oko primjene Zakona o lobiranju („Narodne novine“, broj 36/24. u daljnjem tekstu: ZOL) na njihove aktivnosti, naime, prema članku 2. točki 3. c) ZOL-a „lobist je domaća ili strana fizička ili pravna osoba koja lobira i koja je upisana u Registar lobista te podrazumijeva: (...) c) lobiste koji predstavljaju profesionalne, poslovne ili druge sektorske interese, uključujući profesionalna, sportska, gospodarska i interesna udruženja, nevladine udruge i organizacije civilnog društva".

S druge strane, u članku 4. ZOL-a među aktivnosti koje se ne smatraju lobiranjem navedene su: „a) demokratsko pravo pojedinca da izrazi svoje mišljenje dužnosnicima, tijelima ili institucijama, kolektivno ili individualno putem javnog savjetovanja, referenduma, peticija ili građanskih inicijativa, odnosno da se zalaže za političku promjenu ili promjenu zakonodavstva, promjenu politika ili praksi u okviru legitimnih političkih aktivnosti, kolektivno ili individualno”.

S obzirom da je Zelena akcija udruženje građanki i građana koji u svojim zagovaračkim aktivnostima ne nastupaju niti se zalažu ni za čiji privatni interes, već u javnom interesu, nejasno im je odnose li se obveze ZOL-a na Zelenu akciju i njene zaposlenike. Naime, s obzirom da ZOL odredbom članka 2. t. 5. definira korisnike lobiranja kao odredive fizičke ili pravne osobe u čije ime se obavlja lobiranje, smatraju da aktivnosti Zelene akcije potpadaju pod definiciju demokratskog izražavanja mišljenja.

Slijedom svega navedenog mole uputu o tome je li Zelena akcija kao pravna osoba i jesu li osobe zaposlene u Zelenoj akciji kao fizičke osobe obavezne registrirati se u Registar lobista sukladno odredbama članka 12. ZOL-a.

Zahtjev za davanjem očitovanja u ovom predmetu podnesen je od strane osobe koja nije lobirana osoba iz članka 2. stavka 4. ZOL-a, ali se njegov sadržaj odnosi na tumačenje odredaba ZOL-a, stoga Povjerenstvo, u sastavu Aleksandre Jozić-Ileković kao predsjednice Povjerenstva, te Ines Pavlačić i Ane Poljak, kao članova Povjerenstva, povodom podnesenog zahtjeva kao nadležno tijelo za provedbu ZOL-a, vođenje Registra lobista i izricanje sankcija za kršenje navedenog zakona, na 66. sjednici održanoj 5. prosinca 2024., podnositelju daje očitovanje, kako slijedi.

Udruge i organizacije, uključujući one koje se bave zaštitom okoliša, kao što je Zelena akcija, mogu se, u određenim okolnostima, upisati u Registar lobista, što ovisi o specifičnim aktivnostima koje ta organizacija obavlja.

Zakon o lobiranju u članku 2. točki 1. definira lobiranje kao svaki oblik usmene ili pisane komunikacije prema lobiranoj osobi kao dio strukturiranog i organiziranog promicanja, zagovaranja ili zastupanja određenih interesa ili prenošenja informacija u vezi s javnim odlučivanjem radi ostvarivanja interesa korisnika lobiranja.

Ako Zelena akcija ili bilo koja druga nevladina organizacija sudjeluje u aktivnostima u smislu članka 2. točke 1. i 2., koje se odnose na pripremu, izradu i donošenje zakona, propisa ili općih akata i drugih strateških i planskih dokumenta koje imaju za cilj utjecati na zakonodavne, izvršne ili administrativne odluke koje donosi tijelo javne vlasti, tada bi obvezna prijaviti se u Registar lobista.

Međutim, same aktivnosti zaštite okoliša, koje uključuju savjetovanje, informiranje i podizanje svijesti o okolišnim pitanjima, ne podrazumijevaju lobiranje, ako se ne bave izravnim utjecajem na donošenje političkih odluka, kao, na primjer, u slučaju kada se organizira kampanje za podizanje svijesti o klimatskim promjenama ili zaštiti prirode bez izravnog lobiranja prema vlastima, a kako je to propisano člankom 4. točkom d) ZOL-a, što se odnosi na aktivnosti sudjelovanja na javnim skupovima, sjednicama, u raspravama i na drugim javnim događajima koji se prenose javnosti.

Ako aktivnosti Zelene akcije uključuju stalnu, profesionalnu i izravnu aktivnost utjecanja na donošenje određenih zakona i drugih segmenata javnog odlučivanja u smislu ZOL-a te ako je angažirana na sličnim aktivnostima, tada bi bila obvezna prijaviti te aktivnosti i upisati se u Registar lobista.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana